b'\n_START_ARTICLE_\nVladas Budreckas\n_START_PARAGRAPH_\nVladas Budreckas (1905 m. spalio 24 d. Gomelyje, Baltarusija \xe2\x80\x93 1986 m. vasario 1 d. Providence, JAV, palaidotas Brukline) \xe2\x80\x93 kunigas, vargonininkas, pedagogas, chorvedys, kompozitorius.\n_START_SECTION_\nLietuvoje\n_START_PARAGRAPH_\nSu \xc5\xa1eima persik\xc4\x97l\xc4\x99s \xc4\xaf Kaun\xc4\x85, apsigyveno Karmelit\xc5\xb3 \xc5\xa0v. Kry\xc5\xbeiaus parapijos namuose. Jo t\xc4\x97vas, didelis savo kra\xc5\xa1to patriotas, visuomenininkas, r\xc5\xabpinosi, kad vaikai gaut\xc5\xb3 muzikin\xc4\xaf i\xc5\xa1silavinim\xc4\x85. Du kiti broliai, Eduardas ir Vytautas, tapo Kauno operos dainininkais. Vladas prad\xc4\x97jo giedoti Juozo Naujalio vadovaujamame Katedros chore. Baig\xc4\x99s \xe2\x80\x9eSaul\xc4\x97s\xe2\x80\x9c prad\xc5\xbeios mokykl\xc4\x85 ir keturias 1-osios gimnazijos klases, 1921 m. \xc4\xafstojo \xc4\xaf \xc5\xbdemai\xc4\x8di\xc5\xb3 vyskupijos kunig\xc5\xb3 seminarij\xc4\x85 Kaune. 1924 m. \xc4\xafstojo \xc4\xaf Lietuvos universiteto Teologijos fakultet\xc4\x85._NEWLINE_Ruo\xc5\xa1damasis kunigystei dom\xc4\x97josi ir muzika. Giedojo seminarijos aukl\xc4\x97tini\xc5\xb3 chore, kuriam vadovavo Aleksandras Ka\xc4\x8danauskas ir Teodoras Brazys, pad\xc4\x97jo dirigentams mokyti silpnesniuosius choristus._NEWLINE_1928 m. lapkri\xc4\x8dio 11 d. vyskupo J. Skvirecko \xc4\xaf\xc5\xa1ventintas \xc4\xaf kunigus. Iki tol dar mok\xc4\x97 tikybos Kauno mokyklose. Po \xc4\xaf\xc5\xa1ventinimo paskirtas Joni\xc5\xa1kio parapijos vikaru ir vidurin\xc4\x97s mokyklos kapelionu. 1933 m. perkeltas \xc4\xaf Kaun\xc4\x85 ir paskirtas Arkikatedros vikaru._NEWLINE_Gav\xc4\x99s Arkivyskupo leidim\xc4\x85, \xc4\xafstojo \xc4\xaf Kauno konservatorij\xc4\x85, kur iki 1937 m. mok\xc4\x97si vargon\xc5\xb3, fortepijono, chorvedybos, vokalo ir harmonijos. Jo mokytojai buvo Juozas Naujalis, Nikodemas Martinonis, A. Ka\xc4\x8danauskas, Juozas Gruodis ir kiti._NEWLINE_Kiek laiko buvo \xc5\xa0v. Zitos tarnai\xc4\x8di\xc5\xb3 draugijos pirmininkas. 1936 m. pakviestas Kauno Metropolijos kunig\xc5\xb3 seminarijos giedojimo mokytoju ir jos aukl\xc4\x97tini\xc5\xb3 choro dirigentu. Seminarijos aukl\xc4\x97tinius mok\xc4\x97 grigali\xc5\xa1kojo choralo, ba\xc5\xbenytin\xc4\x97s muzikos istorijos ir polifonijos. Chor\xc4\x85 i\xc5\xa1mok\xc4\x97 sud\xc4\x97ting\xc5\xb3 religini\xc5\xb3 k\xc5\xabrini\xc5\xb3._NEWLINE_1937 m. seminarijos vadovyb\xc4\x97 pasiunt\xc4\x97 V. Budreck\xc4\x85 \xc4\xaf Rom\xc4\x85 studijuoti \xc4\xaf Pontificio Instituto di Musica Sacra. Gav\xc4\x99s grigali\xc5\xa1kojo giedojimo bakalauro diplom\xc4\x85, 1939 m. gr\xc4\xaf\xc5\xbeo \xc4\xaf Lietuv\xc4\x85. Buvo pakviestas \xc4\xaf Vytauto Did\xc5\xbeiojo universiteto Teologijos fakultet\xc4\x85 d\xc4\x97styti grigali\xc5\xa1k\xc4\x85j\xc4\xaf choral\xc4\x85 ir ba\xc5\xbenytin\xc4\x97s muzikos istorij\xc4\x85. Taip pat buvo Kunig\xc5\xb3 seminarijos giedojimo mokytojas ir choro vadovas. V\xc4\x97liau pakviestas vadovauti ir Arkikatedros chorui, kur\xc4\xaf i\xc5\xa1mok\xc4\x97 savo mokytojo L. Retice \xe2\x80\x9eMissa in Honorem Beatae Teresiae\xe2\x80\x9c ir nema\xc5\xbea giesmi\xc5\xb3. Sekmadieniais Arkikatedros choras pakaitomis su kunig\xc5\xb3 seminarijos choru giedodavo \xc5\xa1v. Mi\xc5\xa1ias, kurios b\xc5\xabdavo transliuojamos per Kauno radiofon\xc4\x85 \xe2\x80\x93 dalyvaudavo solistai ir orkestras. Rus\xc5\xb3 okupacija \xc5\xa1\xc4\xaf kiln\xc5\xb3 darb\xc4\x85 nutrauk\xc4\x97.\n_START_SECTION_\nEmigracijoje\n_START_PARAGRAPH_\nAtsid\xc5\xabr\xc4\x99s Vokietijoje, gyveno Regensburge, Burladigene, o po karo nuvyko \xc4\xaf Rom\xc4\x85 t\xc4\x99sti muzikos studij\xc5\xb3 tame pa\xc4\x8diame ba\xc5\xbenytin\xc4\x97s muzikos institute. Studijavo grigali\xc5\xa1k\xc4\x85j\xc4\xaf choral\xc4\x85 ir kompozicij\xc4\x85, 1949 m. gavo grigali\xc5\xa1kojo choralo magistro Cum laude laipsn\xc4\xaf ir kompozicijos licenciato laipsn\xc4\xaf._NEWLINE_1949 m. atvyk\xc4\x99s \xc4\xaf JAV, kur\xc4\xaf laik\xc4\x85 vadovavo Tremtini\xc5\xb3 draugijos chorui Baltimor\xc4\x97je, po to ilgai dirbo \xc5\xa0v\xc4\x8d. Panel\xc4\x97s Marijos Aprei\xc5\xa1kimo parapijoje Brukline, o nuo 1955 m. \xc5\xa0v. Kazimiero lietuvi\xc5\xb3 parapijoje Pitsburge. Buvo paskirtas Pitsburgo vyskupijos Ba\xc5\xbenytin\xc4\x97s muzikos komisijos nariu, 1965 m. vyskupo pavestas organizavo muzikines apeigas \xc5\xa0iluvos \xc5\xa0v\xc4\x8d. Mergel\xc4\x97s Marijos koply\xc4\x8dios Va\xc5\xa1ingtone pa\xc5\xa1ventinimo i\xc5\xa1kilm\xc4\x97se._NEWLINE_1966 m. pad\xc4\x97jo vyskupui V. Brizgiui sudaryti prie Lietuvi\xc5\xb3 liturgin\xc4\x97s komisijos pagalbin\xc4\x99 Lietuvi\xc5\xb3 ba\xc5\xbenytin\xc4\x97s muzikos komisij\xc4\x85. I\xc5\xa1\xc4\x97j\xc4\x99s \xc4\xaf pensij\xc4\x85, 1970 m. nuvyko \xc4\xaf Vokietij\xc4\x85, gyveno Bad Woerishofence ir buvo Vakar\xc5\xb3 Europos Lietuvi\xc5\xb3 sielovados b\xc5\xabstin\xc4\x97je. Po met\xc5\xb3 v\xc4\x97l gr\xc4\xaf\xc5\xbeo \xc4\xaf Niujork\xc4\x85, nuo 1972 m. dirbo seseli\xc5\xb3 kapelionu \xc5\xa0v. Jono Krik\xc5\xa1tytojo vienuolyne._NEWLINE_Buvo ALRK Vargoninink\xc5\xb3 s\xc4\x85jungos narys, \xc5\xbeurnalo \xe2\x80\x9eMuzikos \xc5\xbeinios\xe2\x80\x9c r\xc4\x97m\xc4\x97jas. Nuo 1966 m. vadovavo Lietuvi\xc5\xb3 religin\xc4\x97s muzikos komisijai.\n_START_SECTION_\nK\xc5\xabryba\n_START_PARAGRAPH_\nPara\xc5\xa1\xc4\x97 disertacij\xc4\x85 \xe2\x80\x9eI Communi evangelici di guaresima\xe2\x80\x9c, skelb\xc4\x97 straipsnius \xc4\xafvairiais muzikos klausimais \xe2\x80\x9eLux Christi\xe2\x80\x9c, \xe2\x80\x9eMuzikos \xc5\xbeiniose\xe2\x80\x9c ir kituose leidiniuose, para\xc5\xa1\xc4\x97 monografij\xc4\x85 apie kunig\xc4\x85 ir muzik\xc4\x85 Teodor\xc4\x85 Braz\xc4\xaf (1955 m. i\xc5\xa1spausdinta \xe2\x80\x9eDraugo\xe2\x80\x9c kult\xc5\xabriniame priede), leido Juozo Gruod\xc5\xbeio, Antano Ra\xc4\x8di\xc5\xabno ir Teodoro Brazio giesmes, pareng\xc4\x97 \xe2\x80\x9eLiturgin\xc4\xaf giesmyn\xc4\x85\xe2\x80\x9c._NEWLINE_Pats suk\xc5\xabr\xc4\x97 nema\xc5\xbeai \xc4\xafvairi\xc5\xb3 k\xc5\xabrini\xc5\xb3: \xe2\x80\x9eMi\xc5\xa1ias Au\xc5\xa1ros Vart\xc5\xb3 Marijos garbei\xe2\x80\x9c (1969 m.), nema\xc5\xbea giesmi\xc5\xb3, motet\xc5\xb3, kantat\xc5\xb3, muzikos solistams, ansambliams ir chorams su vargon\xc5\xb3 ir fortepijono pritarimu._NEWLINE_Gerai \xc5\xbeinojo amerikie\xc4\x8di\xc5\xb3 giedojimo papro\xc4\x8dius ir daug k\xc4\x85 panaudojo savo k\xc5\xabryboje. Nema\xc5\xbea jo k\xc5\xabrini\xc5\xb3 i\xc5\xa1leista. Surinko lietuvi\xc5\xa1kas giesmes \xc5\xa0v. Kazimiero garbei, j\xc5\xb3 rinkinys i\xc5\xa1leistas po autoriaus mirties.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'